Mangaung: AgriSA se stalletjie 'n groot sukses - Maroela Media
Mangaung: AgriSA se stalletjie 'n groot sukses
Johan Möller, president van AgriSA
AgriSA se stalletjie het baie aandag getrek by die ANC se 53ste nasionale verkiesingskonferensie in Mangaung.
Johannes Möller, president van AgriSA, en Theo de Jager, visepresident, het die uitstalling by die konferensie by die Universiteit van die Vrystaat beman. "Talle [afgevaardigdes] wat die stalletjie besoek het, besit self grond, of dit nou deur regeringsprogramme of privaatgrond is," het De Jager gesê. "Meeste besoekers het hulp gevra oor hoe om 'n boerdery te begin. Dít is die tipe inligting en diens wat landbou-uitbreidingsdienste moet lewer."
Möller sê 'n gebrek aan ondersteuning vir boere het sterk in die gesprekke na vore gekom. "Die teenwoordigheid van AgriSA by die konferensie was nodig vir dié sektor om te poog om beleidskwessies te beïnvloed," het Möller gesê. "Dit bied ook die geleentheid vir informele gesprekke met organisasies soos die National African Federated Chamber of Commerce (Nafcoc) oor aspekte van swart ekonomiese bemagtiging."
Die twee boere het Woensdag ook vlugtig met president Jacob Zuma gesels toe hy deur die uitstalling gestap het. Zuma het met 'n groot glimlag by die AgriSA-stalletjie gestop, en die twee se blad geskud. "Wonderlik," het Zuma ná 'n kort gesprek met Möller oor plattelandse ontwikkeling gesê. Zuma het vir nog 'n paar minute met hulle gesels voordat hy ook 'n inligtingstuk saamgevat het. "Wonderlik en dankie," het hy gegroet.
Nkosazana Dlamini-Zuma, kommissie-voorsitter van die Afrika-unie, het net voor Zuma ook 'n vinnige gesprek met die twee beamptes gehad. Hulle het oor die ontwikkeling van en hulp aan jong boere gepraat voordat sy aangedui het hulle moet opvolggesprekke reël.